Babelscape/SREDFM huggingface dataset:
Λούγο

Το Λούγο (Γαλικιανή: "Lugo" [ˈluɣo]) είναι ισπανική πόλη και η τέταρτη μεγαλύτερη της αυτόνομης κοινότητας της Γαλικίας. Είναι η μεγαλύτερη πόλη της ομώνυμης επαρχίας, με 97.635 κατοίκους. Η έκτασή της είναι η δεύτερη της Γαλικίας, με 330 τ.χλμ.. Το 2000, η Ρωμαϊκά Τείχη του Λούγο, χαρακτηρίστηκε από την UNESCO ως Μνημείο Παγκόσμιας Κληρονομιάς.
Τζαντούγια

thumb
Ο Τζαντούγια (Gianduja) - είναι ένας από τους χαρακτήρες της ιταλικής Κομέντια ντελ άρτε, ένας τυπικός εκπρόσωπος του Τορίνο και του Πιεμόντε. Η μάσκα του αναπαριστά έναν ειλικρινή χωρικό από τις επαρχίες του Πιεμόντε που αγαπά το κρασί, τη γαστρονομία και τις όμορφες κοπέλες, ωστόσο, είναι αφιερωμένος στην αγαπημένη ερωμένη του Τζακομέτα. 

Κατάγεται από την κομητεία Καλιανέτο, και το όνομά του στην τοπική διάλεκτο ακούγεται κάπως σαν "Gian d'la dojia", που σημαίνει "Τζάννι ο τεμπέλης." Στην Κομέντια ντελ άρτε είναι πολύ δημοφιλής, καθώς είναι γνωστός σε όλες τις γυναίκες, και η Τζακομέτα, η ερωμένη του, πάντα τον ζηλεύει. 

Φοράει συνήθως ένα τρίκοχο καπέλο, και καφέ σακάκι με κόκκινες άκρες. Έχει τη δική κοσμική σοφία και είναι πάντα χαρούμενος. Ο χαρακτήρας Τζαντούγια δημιουργήθηκε αρχικά ως μια μαριονέτα, σήμερα όμως είναι ο επίσημος "Βασιλιάς της Αποκριάς του Τορίνο".
Ιεραρχική δρομολόγηση

Η Ιεραρχική δρομολόγηση αναφέρεται σε ετερογενή δίκτυα επικοινωνιών, δηλαδή σε δίκτυα με ασύρματους και ενσύρματους κόμβους. Τα πλεονεκτήματα της ιεραρχικής δρομολόγησης εντοπίζονται ως προς την επεκτασιμότητα και την οικονομική επικοινωνία. Για την ενεργειακά οικονομική δρομολόγηση, τα πρωτόκολλα αυτού του είδους χρησιμοποιούνται στα «ασύρματα δίκτυα αισθητήρων». Οι κόμβοι υψηλής ενέργειας χρησιμοποιούνται για την επεξεργασία και την προώθηση των δεδομένων, ενώ αντίθετα οι κόμβοι χαμηλής ενέργειας χρησιμοποιούνται για μετρήσεις. Έχει αποδειχθεί ότι η ιεραρχική δρομολόγηση συμβάλλει ουσιωδώς όχι μόνο στην επεκτασιμότητα του δικτύου επικοινωνίας, αλλά και στην επεκτασιμότητα της διάρκειας ζωής του.

Τα πρωτόκολλα ιεραρχικής δρομολόγησης τα οποία παρουσιάζουν κάποιο ιδιαίτερο ενδιαφέρον ποικίλουν. Ωστόσο, κάποια από αυτά είναι το πρωτόκολλο «Small Minimum Energy Communication Network», το οποίο είναι σε θέση να υπολογίσει ένα ενεργειακά οικονομικό υποδίκτυο, το οποίο εγγυάται τα μονοπάτια ελάχιστου κόστους και τις οικονομικές μεταδόσεις. Ενώ, το πρωτόκολλο «Self Organizing Protocol» το οποίο έχει την ικανότητα της αυτό-οργάνωσης, μπορεί να χρησιμοποιηθεί σε ετερογενή δίκτυα.
Κιούζα

Η Κιούζα ή Κλάουζεν (ιταλικά: "Chiusa", γερμανικά: "Klausen ") είναι κωμόπολη της Ιταλίας με 5.144 κατοίκους. Βρίσκεται στην Αυτόνομη επαρχία του Μπολτσάνο στις Δολομιτικές Άλπεις κι απέχει 30 χλμ. από το Μπολτσάνο. 

Το 91,11% των κατοίκων μιλά Γερμανικά, το 8,29% Ιταλικά και το 0,60% Λαδινικά. Συνδέεται με την υπόλοιπη Ιταλία μέσω του αυτοκινητόδρομου Α12.
Τροφικό αβγό

Τροφικό αβγό ονομάζεται ένα αβγό το οποίο δεν αναπτύσσεται αλλά γεννάται από το θηλυκό με σκοπό να τραφούν τα νεογνά του. Η γέννηση τροφικών αβγών παρατηρείται σε διάφορα είδη ζώων όπως αμφίβια, σε κοινωνικά και μη κοινωνικά έντομα, σε ψάρια, και σε ζώα με διαφορετική γονεϊκή αντιμετώπιση των νεογνών. Σε κάποια είδη, όπως στον καρχαρία ταύρο, οι απόγονοι μπορεί να καταναλώσουν χιλιάδες αβγά ενώ βρίσκονται ακόμη στη μήτρα. Σε άλλα είδη, όπως το σκαθάρι "Harmonia axyridis", κάποια μικρά που μόλις έχουν εκκολαφθεί καταναλώνουν μη αναπτυγμένα αβγά που προέρχονται από την ομάδα αβγών της ίδιας γέννας με αυτά.
Ιζάρκο

Ο Ιζάρκο (ιταλικά: "Isarco", γερμανικά: "Eisack") είναι ποταμός της βορειοανατολικής Ιταλίας στην περιφέρεια Τρεντίνο-Άλτο Άντιτζε. Έχει μήκος 95,5 χλμ., η λεκάνη απορροής του καταλαμβάνει έκταση 4.202 τετραγωνικά χλμ και έχει μέση ροή 78 m³/s. 

Πηγάζει στα 2000 μέτρα υψόμετρο από την περιοχή του περάσματος Μπρέννερο των Ανατολικών Άλπεων, στην "Άνω κοιλάδα Ιζάρκο" κοντά στα σύνορα με την Αυστρία. Στο ξεκίνημα του είναι ένα μικρό ρυάκι που πέφτει από καταρράκτη και στην πορεία δέχεται τα νερά πολλών παραποτάμων όπως οι Ρίο Γκαρντένα, Ταλβέρα, Έγκα, Ρίο Μπρία, Φλέρες και άλλοι μικρότεροι. Μετά από πορεία 90 περίπου χιλιομέτρων χύνεται στον Αδίγη, του οποίου αποτελεί παραπόταμο. Στην πορεία του περνά από την ομώνυμη κοιλάδα Βαλ Ιζάρκο και τις πόλεις Μπρεσανόνε, Βιπιτένο, Μπολτσάνο και Κιούζα.
Ράλλυ Μόντε Κάρλο

Το Ράλλυ Μόντε Κάρλο είναι αγώνας αυτοκινήτων ράλλυ του παγκοσμίου πρωταθλήματος ράλλυ. Διοργανώνεται, με εξαίρεση τα διάστημα 1913-1923, 1940-1948, 1957 και 1974, κάθε χρόνο από το 1911 στο Μόντε Κάρλο. Οι ειδικές διεξάγονται στα βουνά γύρω από το Μονακό, οι οποίοι, σε πολλές περιπτώσεις, είναι καλυμμένοι με χιόνι. Θεωρείται ένας από τους σημαντικότερους αγώνες αυτοκινήτου παγκοσμίως.

|}
Δίδυμος ο Μουσικός

Ο Δίδυμος ο Μουσικός ήταν θεωρητικός της μουσικής, που έδρασε στη Ρώμη περί τα τέλη του 1ου π.Χ. αιώνα, ή τις αρχές του 1ου μ.Χ. αιώνα. Το έργο του συνδυάζει στοιχεία παλαιότερων θεωρητικών προσεγγίσεων, αλλά με ιδιαίτερη μνεία στην εκτελεστική πρακτική. Μέχρι πρότινος ο εν λόγω Δίδυμος ταυτιζόταν με τον Αλεξανδρινό φιλόλογο και λεξικογράφο Δίδυμο τον Χαλκέντερο, καθώς το προσωνύμιο «μουσικός» αναφέρεται τόσο από τον Πτολεμαίο όσο και τον Πορφύριο· η σύγχρονη έρευνα καταδεικνύει ότι ο Δίδυμος ήταν ένας νεαρός γραμματέας και μουσικός στη Ρώμη την εποχή του Νέρωνα (Richter 2001). Σύμφωνα με τον Andrew Barker (1994), οι προθέσεις του εστιαζόταν στην αναβίωση και αναπαραγωγή της Αρχαιοελληνικής μουσικής. Το διατονικό κόμμα έχει επίσης λάβει το προσωνύμιο «Διδύμειο κόμμα», αναφερόμενο στον ίδιο (Richter 2001).

Ανάμεσα στα έργα του ξεχωρίζει το «Περὶ τῆς διαφορᾶς τῶν Ἀριστοξενείων τε καὶ Πυθαγορείων».
Σπύρος Σακκάς

Ο Σπύρος Σακκάς (1938) είναι διεθνής Έλληνας λυρικός τραγουδιστής (βαρύτονος).
Ανδρέας Βερούσης

Ο Ανδρέας Βερούσης (1740 - 1797) ή Ανδρέας Ανδρούτσος, ή Ανδρέας Βερούτσος ή Ανδρέας Μουτσανάς, ή Καπετάν Ανδρούτσος (εξ ου και το υποκοριστικό Ανδρούτσος) ήταν ο πατέρας του οπλαρχηγού του 1821 Οδυσσέα Ανδρούτσου.
Ακριβή Τσαρλαμπά

H Ακριβή Τσαρλαμπά ήταν κόρη του προεστού της Πρέβεζας Δημήτριου Τσαρλαμπά, σύζυγος του Ανδρέα Βερούση (καπετάν Ανδρούτσος) και μητέρα του αγωνιστή της ελληνικής επανάστασης, Οδυσσέα Ανδρούτσου.
Κάμπο ντι Τρενς

Η Κάμπο ντι Τρενς (ιταλικά: "Campo di Trens", γερμανικά: "Freienfeld") είναι κωμόπολη της Ιταλίας με 2.668 κατοίκους, που βρίσκεται στην Αυτόνομη επαρχία του Μπολτσάνο στις Άλπεις. Βρίσκεται στην κοιλάδα του Ινν, 24 χλμ. βόρεια του Μπρεσανόνε και 9 χλμ. νότια του Βιπιτένο. Η κωμόπολη είναι έδρα του ομώνυμου δήμου, που περιλαμβάνει και τα χωριά "Stilves", Trens και "di Mules". Το 96,22% των κατοίκων μιλά Γερμανικά, το 3,30% Ιταλικά και το 0,48% Λαδινικά.
Ζοσέ Μποσίνγκουα

Ο Ζοσέ Μποσίνγκουα Ντα Σίλβα ("José Bosingwa da Silva", 24 Αυγούστου 1982), γνωστός ως Μποσίνγκουα, είναι Πορτογάλος ποδοσφαιριστής, ο οποίος αγωνίζεται στην Τράμπζονσπορ, στη θέση του δεξιού μπακ.
Παραπρεσβείας γραφή

Στην αρχαία Αθήνα κατά το Αττικό Δίκαιο με την ονομασία παραπρεσβείας γραφή φερόταν η καταγγελία που υποβαλλόταν από οποιονδήποτε πολίτη εναντίον πρέσβη που φερόταν να μη είχε συμμορφωθεί επακριβώς σε οδηγίες της πολιτείας κατά την άσκηση των καθηκόντων του, είτε από αμέλεια, είτε από απερισκεψία, είτε ακόμα λόγω δωροδοκίας ή και προδοσίας.
Τέτοιου είδους γραφή ήταν για παράδειγμα η καταγγελία που έκανε ο Δημοσθένης, κατά του αντιπάλου του Αισχίνη μετά την επάνοδό τους σε πρεσβεία που είχαν μεταβεί στον Βασιλέα Φίλιππο.

Η Παραπρεσβείας γραφή γινόταν άλλοτε με εισαγγελία (= καταγγελία) προς την Εκκλησία του Δήμου και άλλοτε ενώπιον της Αρχής των Λογιστών ειδικότερα στη περίπτωση που ο πρέσβης είχε διαχειριστεί και δημόσιο χρήμα.
Digital Video Broadcasting

Το Digital Video Broadcasting (DVB) είναι μια συλλογή διεθνώς αποδεχόμενων ανοικτών προτύπων για ψηφιακή τηλεόραση. Αποτελείται από τα πρότυπα DVB-S (δορυφορική μετάδοση), DVB-T (επίγεια), DVB-C (καλωδιακή) και DVB-H (για φορητές συσκευές).
Παμβαλκανικοί Αγώνες Στίβου 1929

Οι Παμβαλκανικοί Αγώνες Στίβου 1929 ή Προβαλκανικοί Αγώνες, όπως ονομάστηκαν αργότερα, αποτέλεσαν μια δοκιμαστική αθλητική διοργάνωση, του Βαλκανικού Πρωταθλήματος Στίβου, που διεξήχθη υπό την εποπτεία του Συνδέσμου Ελληνικών Γυμναστικών Αθλητικών Σωματείων (ΣΕΓΑΣ). Η διοργάνωση πραγματοποιήθηκε στο Παναθηναϊκό Στάδιο στην Αθήνα, στην Ελλάδα, τις δύο τελευταίες Κυριακές του Σεπτεμβρίου: στις 22 και 28–29 Σεπτεμβρίου του 1929.

Κατά τη διάρκεια των αγώνων οι αθλητικοί εκπρόσωποι των βαλκανικών κρατών συμφώνησαν να καθιερωθεί ένα ετήσιο Βαλκανικό Πρωτάθλημα Στίβου με βαθμολογία, το οποίο θα ξεκινούσε το επόμενο έτος 1930 από την Αθήνα. Έτσι το δοκιμαστικό αυτό πρωτάθλημα του 1929 αποκλήθηκε "προβαλκανικό", μιας και η επίσημη καθιέρωση των αγώνων έγινε το 1930. 

Νικήτρια αναδείχθηκε η Ελλάδα με 107 βαθμούς και 15 νίκες στα 21 αγωνίσματα. Μετείχαν επίσης η Βουλγαρία, η Γιουγκοσλαβία και η Ρουμανία.
Διεθνής Σκακιστική Ομοσπονδία

Η Διεθνής Σκακιστική Ομοσπονδία (γαλλικά: "Fédération Internationale des Échecs", FIDE) είναι ένας διεθνής αθλητικός οργανισμός που ενώνει τις σκακιστικές ομοσπονδίες ανά τον κόσμο και λειτουργεί ως οργανισμός διοίκησης στο διεθνές σκάκι.
Κύπελλο Γκαμπαρντελά

Το Κύπελλο Γκαμπαρντελά είναι γαλλική ποδοσφαιρική διοργάνωση κυπέλλου που λαμβάνει χώρα ανάμεσα στις ηλικιακές κατηγορίες κάτω των 19 (ετών) των γαλλικών ποδοσφαιρικών ομάδων, που οργανώνεται από την Γαλλική Ποδοσφαιρική Ομοσπονδία (FFF).

Το κύπελλο θεωρείται ως μια ευκαιρία για νεαρά ταλέντα να αναδείξουν το ταλέντο τους σε εθνική διοργάνωση. Μια νίκη στους τελικούς του κυπέλλου έχει τεράστιο ενδιαφέρον τόσο για τους παίκτες που προσπαθούν να αρχίσουν την καριέρα τους, όσο και για τις ομάδες που θέλουν να αναδείξουν την εξαιρετική δουλειά που κάνουν στις ακαδημίες τους.
Σεσίλια Πέιν-Γκαπόσκιν

Η Σεσίλια Πέιν-Γκαπόσκιν ("Cecilia Payne-Gaposchkin", 10 Μαΐου 1900 – 7 Δεκεμβρίου 1979) ήταν Αγγλίδα (και στη συνέχεια Αμερικανίδα) αστρονόμος. Υπήρξε ο πρώτος άνθρωπος που απέδειξε ότι ο Ήλιος αποτελείται κυρίως από υδρογόνο, και ότι το τελευταίο είναι το πιο κοινό στοιχείο στο σύμπαν, το 1925.
Cadillac XTS

Η Cadillac XTS (X-Series Touring Sedan) ήταν ένα μεγάλο πολυτελές σεντάν αυτοκίνητο της κατηγορίας F, που κατασκευάστηκε από την αμερικανική αυτοκινητοβιομηχανία Cadillac, από τον Μάιο του 2012 έως τις 13 Οκτωβρίου 2019. Παρουσιάστηκε στο Σαλόνι Αυτοκινήτου του Ντιτρόιτ τον Ιανουάριο του 2012 και μπήκε στην παραγωγή τον Μάιο, ενώ οι πωλήσεις ξεκίνησαν τον Ιούνιο. Επίσημα αντικατέστησε τα σεντάν Cadillac DTS και Cadillac STS ταυτόχρονα, η παραγωγή των οποίων είχε λήξει τον Μάιο του 2011. Αντικαταστάθηκε από την Cadillac CT5, που λανσαρίστηκε στις ΗΠΑ στα τέλη του 2019.
Μιχαήλ Μιασνίκοβιτς

Ο Μιχαήλ Μιασνίκοβιτς (λευκ.: "Міхаіл Уладзіміравіч Мясніковіч") (γεννημένος στις 6 Μαΐου 1950 στο "Nesvizh") είναι Λευκορώσος πολιτικός και πρωθυπουργός της Λευκορωσίας, που τον διόρισε ο Πρόεδρος Αλεξάντερ Λουκασένκο μετά τις προεδρικές εκλογές του 2010. Υπηρέτησε στην πρωθυπουργία από τις 28 Δεκεμβρίου 2010 ως τις 27 Δεκεμβρίου 2014.
Κόλιν Καζίμ-Ρίτσαρντς

Ο Κόλιν Καζίμ-Ρίτσαρντς (γεν. 26 Αυγούστου 1986 στο Λέιτονστοουν), πιο γνωστός ως Κόλιν Καζίμ, Καζίμ ή Καζίμ Καζίμ, είναι ένας γεννημένος στην Αγγλία ποδοσφαιριστής με καταγωγή από την Αντίγκουα και την Τουρκία που αγωνίζεται στην αγγλική Ντέρμπι Κάουντι και είναι διεθνής με την Εθνική Τουρκίας έχοντας αποκτήσει την τουρκική εθνικότητα λόγω της εθνικότητας της μητέρας του. Μια αγγλοποιημένη μορφή του τουρκικού ονόματος "Καζίμ" που του είχε δοθεί προοριζόταν να είναι στη μέση του πλήρους ονόματός του, που θα το είχε οδηγήσει σε 'Κόλιν-Καζίμ Ρίτσαρντς', αλλά λόγω ενός λάθους, γράφτηκε ως 'Κόλιν Καζίμ-Ρίτσαρντς'.
Περιουσιακό στοιχείο

Περιουσιακό στοιχείο είναι οτιδήποτε μπορεί να κατέχει κανείς ως ιδιοκτησία, ή μπορεί να ελέγχει προς όφελος του, και το οποίο έχει οικονομική (εμπορική, ανταλλακτική) αξία. Η έννοια των περιουσιακών στοιχείων, από καθαρά οικονομική άποψη, μπορεί να προσδιοριστεί μέσω της ιδιότητας τους να "μεταφέρουν αγοραστική δύναμη στο μέλλον". Για παράδειγμα, για να αποκτήσουμε ένα μονοετές ομόλογο ονομαστικής αξίας 100 ευρώ «θυσιάζουμε» παρούσα αγοραστική δύναμη ίση με την ονομαστική και αποκτούμε μελλοντικά (σε ένα χρόνο) αγοραστική δύναμη ίση με την ονομαστική συν το κουπόνι.

Συνώνυμος είναι και ο λογιστικός όρος "στοιχείο ενεργητικού", ο οποίος όμως χρησιμοποιείται περισσότερο σε σχέση με τα περιουσιακά στοιχεία που ανήκουν και ελέγχονται από επιχειρήσεις, και ειδικότερα για αυτές που δημοσιεύουν ισολογισμούς. Ως περιουσιακά στοιχεία ή στοιχεία ενεργητικού ορίζονται οι πόροι που ελέγχει μια επιχείρηση, οι οποίοι προκύπτουν από παρελθόντα γεγονότα και δυνάμει των οποίων αναμένεται η εισροή μελλοντικών οικονομικών οφελών στην επιχείρηση.
Δικαίαρχος

Ο Δικαίαρχος ήταν Έλληνας φιλόσοφος, χαρτογράφος, γεωγράφος, μαθηματικός και συγγραφέας. Ο Δικαίαρχος ήταν μαθητής στο Λύκειον του Αριστοτέλη. Πολύ λίγα πράγματα από το έργο του έχουν διασωθεί. Έγραψε για την ιστορία και τη γεωγραφία της Ελλάδος, και το πιο σημαντικό έργο του ήταν το «Βίος Ελλάδος». Έκανε σημαντικές συνεισφορές στον τομέα της χαρτογραφίας, όπου ήταν από τους πρώτους που χρησιμοποίησαν γεωγραφικές συντεταγμένες. Επίσης έγραψε βιβλία για τη φιλοσοφία και την πολιτική.
Νομοθετικό Σώμα της Αριζόνα

Το Νομοθετικό Σώμα της Αριζόνα ειναι το πολιτειακό νομοθετικό σώμα της πολιτείας της Αριζόνα. Είναι διθάλαμο νομοθετικό σώμα που αποτελείται από μια κάτω βουλή, την Βουλή των Αντιπροσώπων, και μια άνω βουλή, την Γερουσία. Υπάρχουν 60 Αντιπρόσωποι και 30 Γερουσιαστές. Το πολιτειακό νομοθετικό σώμα συνέρχεται στο Σύμπλεγμα του Καπιτωλίου στην πολιτειακή πρωτεύουσα, το Φοίνιξ.
Άννιος Ρούφος

Ο Άννιος Ρούφος ήταν ο τρίτος Ρωμαίος επίτροπος της Ιουδαίας. Διαδέχθηκε το έτος 12 τον Μάρκο Αμπίβουλο. Κατά την διάρκεια της διακυβέρνησης του δεν συνέβη τίποτε το αξιοσημείωτο εκτός από τον θάνατο του Αύγουστου Οκταβιανού στην Ρώμη και την διαδοχή του από τον Τιβέριο (14).Το 15 αντικαταστάθηκε από τον Βαλέριο Γράτο.
Κάλλιππος

Ο Κάλλιππος (370-300 π.Χ.) ήταν αρχαίος Έλληνας αστρονόμος και μαθηματικός.

Ο Κάλλιππος γεννήθηκε στην Κύζικο της Μικράς Ασίας και σπούδασε με δάσκαλο τον Εύδοξο τον Κνίδιο στην Ακαδημία του Πλάτωνος. Εργάστηκε επίσης στο Λύκειον του Αριστοτέλους, πράγμα που σημαίνει ότι ήταν ενεργός στην Αθήνα πριν από το θάνατο του Αριστοτέλη το 322. Παρατήρησε τις κινήσεις των πλανητών και προσπάθησε να χρησιμοποιήσει σύστημα Εύδοξος το οποίο αποτελείτο από σφαίρες που συνδέονταν μεταξύ τους για να υπολογίσει τις μετακινήσεις τους. Ωστόσο, βρήκε ότι 27 σφαίρες ήταν ανεπαρκής αριθμός για τις πλανητικές κινήσεις, έτσι και πρόσθεσε επτά έχοντας σύνολο 34. Σύμφωνα με την περιγραφή στα Μετά τα Φυσικά του Αριστοτέλους, πρόσθεσε δύο σφαίρες για τον Ήλιο, δύο για τη Σελήνη, και από μία για τον Ερμή, την Αφροδίτη και τον Άρη.

Ο Κάλλιππος έκανε προσεκτικές μετρήσεις της χρονικής διάρκειας των εποχών, βρίσκοντας (αρχής γενομένης με την εαρινή ισημερία) να είναι 94 ημέρες, 92 ημέρες, 89 ημέρες και 90 ημέρες. Αυτή η διακύμανση των εποχών συνεπάγεται μεταβολή της ταχύτητας του Ήλιου, που ονομάζεται ηλιακή ανωμαλία. Επίσης, ακολούθησε το έργο του Μέτωνος του Αθηναίου για να μετρήσει το μήκος του χρόνου και να κατασκευάσει ένα ακριβές ηλιοσεληνιακό ημερολόγιο. Ο κύκλος του Μέτωνος διαθέτει 19 τροπικά έτη και 235 συνοδικούς μήνες σε 6940 ημέρες. Ο κύκλος του Καλλίππου συγχρονίζει ημέρες ανά τροχιά και περιστροφές ανά τροχιά εντός του κύκλου του Μέτωνος, επισημαίνοντας τη διαφορά μετά από 4 Μετωνικούς κύκλους, να είναι διάρκειας 76 ετών. Η διάκριση των περιστροφών και των ημερών συνάγει γνώση του κύκλου μεταπτώσεως.

Ο Κάλλιππος ξεκίνησε τις παρατηρήσεις του κατά τη διάρκεια του θερινού ηλιοστασίου, 330 π.Χ., (28 Ιουνίου στο Ιουλιανό ημερολόγιο). Η αρχική θέση του κύκλου του Καλλίπου, η αστρική θέση και ο αστρικός χρόνος (για το συγχρονισμό μέτρησης της έκλειψης), χρησιμοποιήθηκε από τους μετέπειτα αστρονόμους για τη βαθμονόμηση των παρατηρήσεών τους σε σχέση με τις επόμενες εκλείψεις. Ο κύκλος Καλλίππου των 76 ετών χρησιμοποιείται στο μηχανισμό των Αντικυθήρων, ένα αρχαίο αστρονομικό μηχανικό ρολόι παρατήρησης του 2ου αιώνα π.Χ. (που ανακαλύφθηκαν στα ύδατα της Μεσογείου στην Ελλάδα). Ο μηχανισμός έχει μια επιλογή για τον κύκλο του Καλλίππου και τα 76 χρόνια του αναφέρονται στο ελληνικό κείμενο του εγχειριδίου αυτής της παλιάς συσκευής για τον προσδιορισμό των φάσεων της Σελήνης. 

Τέλος, έχει δοθεί το όνομα του Καλλίπου σε έναν από τους κρατήρες της Σελήνης.
Πίλωρος

Η Πίλωρος ήταν αρχαία ελληνική παράλια πόλη στη χερσόνησο της Χαλκιδικής. 

Βρισκόταν επί της παραλίας της προς τον Σιγγιτικό κόλπο της κεντρικής χερσονήσου της Σιθωνίας. Κατά τον Ηρόδοτο (Ζ΄ 122) η Πϊλωρος μαζί με τις παρακείμενες πόλεις Άσσα, Σίγγος και Σάρτη είχαν υποταχθεί στον Ξέρξη την περίοδο που διάνοιξε την διώρυγα του Άθω για να διέλθει ο στρατός και ο στόλος του.

Κατά τον Πελοποννησιακό πόλεμο μετά τη Νικίειο ειρήνη του 422 π.Χ. υπαγόταν ως φόρου υποτελής στην Αθηναϊκή συμμαχία. Υπό του αρχαιολόγου Λυκ η θέση της πόλης αυτής προσδιορίστηκε στη παραλία του σημερινού όρμου Πόρτο Δημήτρι ή Βουρβουρού.
Γυναίκα στο κύμα

Η Γυναίκα στο κύμα (La femme à la vague) είναι πίνακας του ζωγράφου Γκυστάβ Κουρμπέ που φιλοξενείται στο Μητροπολιτικό Μουσείο Τέχνης στη Νέα Υόρκη.
Αναστάσιος Ορλάνδος

Ο Αναστάσιος Ορλάνδος (23 Δεκεμβρίου 1887 – 6 Οκτωβρίου 1979) ήταν Έλληνας αρχιτέκτονας, αρχαιολόγος, ακαδημαϊκός, ο σπουδαιότερος ερευνητής της ελληνικής αρχιτεκτονικής και ένας από τους θεμελιωτές της επιστήμης της βυζαντινής τέχνης στην Ελλάδα.
VMware

Η VMware, Inc. είναι εταιρεία που παρέχει λογισμικό εικονικοποίησης. Ιδρύθηκε το 1998 από τους Diane Greene, Mendel Rosenblum, Scott Devine, Edward Wang και τον Édouard Bugnion και η έδρα της είναι στο Palo Alto, California, ΗΠΑ. Της οποίας ο κύριος μέτοχος είναι η EMC Corporation. Τα προϊόντα της VMware είναι σχεδιασμένα για λειτουργικά συστήματα Microsoft Windows, Linux και Mac OS X.
Πουέρτο Πλάτα

Το Πουέρτο Πλάτα (ισπανικά: Puerto Plata, "Ασημένιο Λιμάνι") είναι μια από τις επαρχίες της Δομινικανής Δημοκρατίας. Πρωτεύουσα είναι το Σαν Φελίπε ντε Πουέρτο Πλάτα.
Λάιβες

Η Λάιβες ή Λάιφερς (ιταλικά: "Laives", γερμανικά: "Leifers") είναι κωμόπολη και δήμος της Ιταλίας με 17.168 κατοίκους. Βρίσκεται στην Αυτόνομη επαρχία του Μπολτσάνο στις Άλπεις κοντά στις πόλεις Μπολτσάνο απέχει 10 χλμ., Απιάνο και Ένια. Την πόλη διασχίζει ο ποταμός Ρίο Βαλάρσα. 

Ο Δήμος αποτελείται από τη "Λάιβες" (γερμ. "Stadt Leifers"), τη "La Costa", γερμ. "Seit"), την "Pineta" ("Steinmannwald") και το "San Giacomo" (γερμ. "Sankt Jakob").
Γιάννης Πιλάβης

Ο Γιάννης Πιλάβης είναι Έλληνας παλαίμαχος ποδοσφαιριστής, που διακρίθηκε στη θέση του κεντρικού αμυντικού (στόπερ), γεννημένος στις 29 Μαρτίου του 1948, στο Συνοικισμό ή Φοίνικα Σαλαμίνας. Ξεκίνησε τον αθλητισμό το 1963 από το εφηβικό τμήμα του τοπικού ποδοσφαιρικού συλλόγου Αμπελακιακός, ο οποίος μετείχε στα ερασιτεχνικά πρωταθλήματα της Ε.Π.Σ. Πειραιώς και το καλοκαίρι του 1966 μετεγγράφηκε στον Αίαντα Σαλαμίνας, τη σπουδαιότερη ομάδα του νησιού, η οποία αγωνίζονταν στο πρωτάθλημα της Β΄ Εθνικής.
Windows 8

thumb|Το λογότυπο των Windows 8
[[Αρχείο:Windows Phone 8 en.svg|μικρογραφία|250x250εσ|Τα Windows 8 σε κινητό τηλέφωνο

Τα Windows 8 είναι έκδοση του [[Λειτουργικό σύστημα|λειτουργικού συστήματος]] [[Windows]] της [[Microsoft]]. Κυκλοφορήσαν στην αγορά στις 26 Οκτωβρίου 2012, όπως ανακοίνωσε η [[Microsoft]]. Προορίζονται για χρήση σε [[Επιτραπέζιος Υπολογιστής|επιτραπέζιους]] και [[Φορητός υπολογιστής|φορητούς υπολογιστές]], καθώς και σε [[Υπολογιστής ταμπλέτα|tablet]]. 

Τα Windows 8 είναι πολύ διαφορετικά από τις προηγούμενες εκδόσεις των Windows. Χαρακτηριστική είναι η οθόνη έναρξης (startscreen), η οποία αποτελείται από πλακίδια και όχι από εικονίδια και διαθέτει εκτός από τα βασικά προγράμματα του υπολογιστή παιχνίδια και άλλες εφαρμογές, όπως ο καιρός. Η επιφάνεια εργασίας έχει μικρότερη πρακτική αξία σε σχέση με αυτήν που είχε στις προηγούμενες εκδόσεις. Τα νέα Windows θεωρητικά ανοίγουν μέσα σε δεκαπέντε δευτερόλεπτα (διαφέρει ανάλογα με τον υπολογιστή). Έγινε πρόσφατη αναβάθμιση με σκοπό την βελτίωση και την καλύτερη δυνατή εκτέλεση διάφορων λειτουργιών και άλλων εντολών. Σκοπός τους δεν είναι μόνο η άριστη εκτέλεση απλών εργασιών αλλά και η άνοδος σε ένα άλλο επίπεδο τελευταίας τεχνολογίας. 

H υποστήριξη των windows 8 έληξε στις 12 Ιανουαρίου 2016 οπότε δεν λαμβάνουν πλέον ενημερώσεις ασφαλείας.
Αλεξάντερ Γκομέλσκι

Ο Αλεξάντερ Γιακόβλεβιτς Γκομέλσκι ("Гомельский, Александр Яковлевич", Κρόνστάντ, ΕΣΣΔ, 18 Ιανουαρίου 1928 – Μόσχα, Ρωσία, 16 Αυγούστου 2005) ήταν Ρώσος προπονητής καλαθοσφαίρισης, εβραικής καταγωγής.
Ξεκίνησε τη σταδιοδρομία του ως προπονητής το 1949 στο Λένινγκραντ με την ομάδα Σπάρτακ Λένινγκραντ. Το 1953 προσλήφθηκε στην ΑΣΚ Ρίγα, μια ομάδα του Σοβιετικού Στρατού, οδηγώντας την σε 3 τίτλους πρωταθλήματος ΕΣΣΔ και τρεις ευρωπαϊκές κατακτήσεις, από το 1958 έως και το 1960. Το 1969 μεταπήδησε στην ΤΣΣΚΑ Μόσχας έως το 1980, κατακτώντας με αυτήν 10 σοβιετικά πρωταθλήματα (1970–1974, 1976–1980), 2 κύπελλα (1972–1973) και επιπλέον έναν ευρωπαϊκό τίτλο στα 1971, οδηγώντας επίσης το σύλλογο σε δυο ακόμη Τελικούς, του τότε "Κυπέλλου Πρωταθλητριών Ευρώπης" το 1970 και το 1973.

Ο Γκομέλσκι διετέλεσε προπονητής της Εθνικής Ομάδας Μπάσκετμπολ της ΕΣΣΔ, για 19 ολόκληρα χρόνια, οδηγώντας την σε 7 τίτλους Ευρωπαϊκών Πρωταθλημάτων(1961, 1963, 1965, 1967, 1969, 1979 και 1981, ενώ ηττήθηκε στον Τελικό του 1987 από την Εθνική Ελλάδας στην παράταση), σε 2 κατακτήσεις Παγκόσμιων Πρωταθλημάτων (1967 και 1982) όπως επίσης και στο χρυσό μετάλλιο στη Ολυμπιάδα του 1988.

Ήταν ο τεχνικός της Σοβιετικής Εθνικής Ομάδας το 1972 και αναμενόταν να κοουτσάρει την ομάδα στην Ολυμπιάδα του Μονάχου, αλλά η KGB ακύρωσε το διαβατήριό του, φοβούμενη μήπως ο Γκομέλσκι, καθότι Εβραίος, επιχειρούσε να διαφύγει στο Ισραήλ. 

Η σοβιετική ομάδα, οδηγούμενη αντί αυτού, από τον Βλαντιμίρ Κοντράσιν κατέκτησε εκείνη τη χρονιά το πρώτο της χρυσό μετάλλιο Ολυμπιακών Αγώνων, νικώντας στον Τελικό του Τουρνουά την ομάδα των ΗΠΑ με 51–50, με αμφισβητούμενο καλάθι στη λήξη της συνάντησης του Αλεξάντερ Μπέλοφ. Τα τελευταία χρόνια της ζωής του, ο Γκομέλσκι χρημάτισε πρόεδρος της ΤΣΣΚΑ Μόσχας. Ανέλαβε επίσης την τεχνική ηγεσία πολλών άλλων ομάδων, στην Ισπανία, τη Γαλλία και τις ΗΠΑ.
Από το 1995 το όνομά του περιλαμβάνεται στο Μουσείο "Naismith Memorial Basketball Hall of Fame". Το 2007, δύο χρόνια μετά το θάνατό του περιελήφθη και στο Μουσείο της FIBA ("FIBA Hall of Fame"). Το ετήσιο βραβείο για τον καλύτερο προπονητή της Ευρωλίγκας φέρει επίσης την επωνυμία "Αλεξάντερ Γκομέλσκι", όπως επίσης και το Μουσείο της ΤΣΣΚΑ.
Αλμέν Αμπντί

Ο Αλμέν Αμπντί (γεννημένος στις 21 Οκτωβρίου 1986 στο Πρίζρεν) είναι ένας Ελβετός ποδοσφαιριστής Αλβανικής καταγωγής που αγωνίζεται με την Ουντινέζε.
Πατρίκ Μιλέρ

Ο Πατρίκ Μιλέρ (γεννημένος στις 17 Δεκεμβρίου 1976 στην Γενεύη) είναι ένας Ελβετός επαγγελματίας ποδοσφαιριστής που αυτό τον καιρό είανι ελεύθερος καθώς το συμβόλαιό του με την Μονακό, που ήταν και η τελευταία του ομάδα, έχει ολοκληρωθεί.
Αλεξάντερ Φράι

Ο Αλεξάντερ Φράι (γεννημένος στις 15 Ιουλίου 1979 στην Βασιλεία) είναι Ελβετός πρώην ποδοσφαιριστής που αγωνιζόταν στην Ελβετική ΦΚ Βασιλεία. Πρώτη φορά αγωνίστηκε με την Βασιλεία, έπειτα για διάφορες άλλες ομάδες σε Ελβετία, Γαλλία και Γερμανία πριν επιστρέψει στην ομάδα της γενέτειράς του όπου και είχε ξεκινήσει την καριέρα του, όπου κατέκτησε τον πρώτο του τίτλο πρωταθλητή. Ο Φράι ήταν αρχηγός της Εθνικής Ελβετίας και ο πρώτος σκόρερ όλων των εποχών σε αυτή με 42 γκολ σε 84 παιχνίδια. Δεν έχει καμία απολύτως συγγένεια ή σχέση με τον συμπαίκτη του στην Βασιλεία και συμπατριώτη του Φάμπιαν Φράι. Αντιθέτως, είναι δεύτερος ξάδερφος του τερματοφύλακα της Τορόντο ΦΚ και πρώην διεθνή με τις μικρές εθνικές ομάδες της Ελβετίας Στέφαν Φράι.
Άγγελος Ακοτάντος

Ο Άγγελος Ακοτάντος ήταν Kρητικός αγιογράφος του 15ου αιώνα που ζούσε και εργαζόταν στην πόλη του βενετοκρατούμενου Χάνδακα (σημερινό Ηράκλειο). Ο Άγγελος Ακοτάντος αποτελεί σημαντικό μέλος της Κρητικής Σχολής.
Εχθρός προ των Πυλών

Ο Εχθρός προ των Πυλών (πρωτότυπος τίτλος: Enemy at the Gates) είναι πολεμική ταινία του 2001 σκηνοθετημένη από τον Ζαν-Ζακ Ανό, με πρωταγωνιστές τους Τζουντ Λο, Τζόζεφ Φάινς και Εντ Χάρις και τοποθετημένη στην Μάχη του Στάλινγκραντ στον Β΄ Παγκόσμιο Πόλεμο.

Ο τίτλος της ταινίας προέρχεται από το πεζογράφημα του 1973 "Enemy at the Gates: The Battle for Stalingrad" του Γουίλιαμ Κρεγκ, ο οποίος περιγράφει τα γεγονότα της Μάχης του Στάλινγκραντ από το 1942 ως το 1943. Βασίζεται σε μια μονομαχία που αναφέρεται στο βιβλίο, η οποία αναπτύχθηκε ανάμεσα στο θρυλικό Σοβιετικό ελεύθερο σκοπευτή Βασίλι Γκριγκόριεβιτς Ζάιτσεφ και τον Γερμανό αντίστοιχό του, Ταγματάρχη Έρβιν Κένιχ, καθώς παρενοχλούν ο ένας τον άλλο κατά τη διάρκεια της μάχης.
Νεκύδαλις του Ουλμ

Η Νεκύδαλις του Ουλμ ("Necydalis ulmi") είναι κολεόπτερο από την οικογένεια Cerambycidae και την υποοικογένεια Necydalinae. Στην Ευρώπη συναντούμε μόνο δυο είδη του γένους Νεκύδαλις ("Necydalis"), τον "Necydalis ulmi", και τον "Necydalis major". Στην Ελλάδα συναντούμε και τα δύο είδη, τα οποία μοιάζουν πολύ μεταξύ τους.

thumb|Εικ. α: Από πάνω, πτερύγα
thumb|Εικ. β: Από μπροστά
thumb|Εικ. γ: Το τρίχωμα του θώρακα
Βακτρία

Η Βακτρία ή Βακτριανή (αραβ. باختر / "Μπάκχταρ", λατ. "Bactria", κινέζικα 大夏 "Ντα Ξια") ή Τοχαριστάν, είναι ιστορική περιοχή στην οποία υπήρξε κράτος με πρωτεύουσα τα Βάκτρα, το σημερινό Μπαλχ. Εκτείνεται βόρεια του Χίντου Κους και νότια του ποταμού Ώξου. Ήταν πατρίδα του θρησκευτικού ηγέτη Ζωροάστρη. Σήμερα ανήκει στο Τατζικιστάν, στο Ουζμπεκιστάν, και στο Αφγανιστάν το Τουρκμενιστάν. Κάτοικοι της Βακτρίας ήταν οι Βάκτριοι και οι Σκύθες.
Χρήστος Πράτσικας

Ο Χρήστος Πράτσικας (1888 - 1968) ήταν Έλληνας νομικός.

Γεννήθηκε στην Πάτρα και ήταν γιος του Παναγιώτη Πράτσικα, εμπόρου στο επάγγελμα, και της Καλλιόπης Ναούμ. Από την πλευρά του πατέρα του κατάγεται από την Οικογένεια Πράτσικα, αδέρφια του δε ήταν οι Ανδρέας Πράτσικας, καθηγητής ιατρικής, και Κούλα Πράτσικα, καθηγήτρια χορού. Από την πλευρά της μητέρας του κατάγεται από την παλιά οικογένεια Ναούμ της Έδεσσας. Σπούδασε Νομική στο Πανεπιστήμιο Αθηνών, το οποίου έγινε διδάκτωρ, και συμπλήρωσε τις σπουδές του στη Λειψία. Εξελέγη τακτικός καθηγητής στην έδρα της Πολιτικής Δικονομίας το 1934, παραιτήθηκε το 1935 και επανήλθε το 1939. Το 1959 αποχώρησε από την ενεργό δράση με τον τίτλο του Ομότιμου Καθηγητή.

Διετέλεσε γενικός γραμματέας του υπουργικού συμβουλίου της κυβέρνησης Δημητρίου Γούναρη (1915), νομάρχης Χίου (1920), γενικός γραμματέας του υπουργείου δικαιοσύνης την περίοδο 1920 - 1921 και αντιπρόεδρος της Επιτροπής Συντάξεως του κώδικα Πολιτικής Δικονομίας. Εξέδισε το νομικό περιοδικό "«Θέμις»", με το οποίο επηρέασε σημαντικά τον νομικό κόσμο, και διατηρούσε δικηγορικό γραφείο μαζί με τον Γεώργιο Μαύρο.

Απεβίωσε το 1968 στην Αθήνα. Ανιψιός του ήταν ο Κωστής Στεφανόπουλος.
Ινδοελληνικό βασίλειο

Το Ινδοελληνικό ή Ελληνοϊνδικό βασίλειο ήταν ελληνιστική ηγεμονία η οποία είχε στην επικράτειά της διάφορες περιοχές της νότιας Ασίας - κυρίως τις περιοχές που αντιστοιχούν στο σημερινό Αφγανιστάν και σημερινό Πακιστάν - κατά τους δύο αιώνες της ύπαρξής του. Ιδρύθηκε όταν ο Δημήτριος Α´ ο Ανίκητος, βασιλιάς του ελληνικού βασιλείου της Βακτριανής, εισέβαλε τον 3ο αιώνα π.Χ. στις περιοχές της βορειοανατολικής Ινδίας, τις οποίες τα ινδικά βασίλεια είχαν ανακαταλάβει υπό τον Τσαντραγκούπτα Μωρύα από το Σέλευκο στα τέλη του 4ου αιώνα π.Χ.. Έτσι τα ελληνικά βασίλεια της κεντρικής Ασίας διαχωρίστηκαν σε αυτά του βασιλείου της Βακτριανής και της Ινδίας στην ανατολή, και αυτό των Σελευκιδών - από το οποίο και προέρχονταν αρχικά - στη δύση. Ο πλέον διάσημος Ελληνοϊνδός ηγεμόνας ήταν ο Μένανδρος ο Δίκαιος - ή Μιλίντα κατά την ινδική παράδοση -, ο οποίος είχε την πρωτεύουσά του στα Σάγαλα της Πενταποταμίας - σημερινή Σιαλκότ στο Παντζάμπ του Πακιστάν -.

Ο όρος "Ινδοελληνικό βασίλειο" περιγράφει γενικά έναν αριθμό από διάφορες τοπικές ηγεμονίες οι οποίες είχαν τις πρωτεύουσές τους στα Τάξιλα, Πουσκαλαβάτι και Σάγαλα. Υπήρχαν και άλλες πόλεις για τις οποίες γίνονται αναφορές, όπως για παράδειγμα η Θεοφίλα, την οποία αναφέρει ο Κλαύδιος Πτολεμαίος στα "Γεωγραφικά" του και η οποία πιθανώς υπήρξε βασιλική έδρα.

Ο Ευθύδημος Α´ ήταν σύμφωνα με τον Πολύβιο Έλληνας από τη Μαγνησία. Ο γιος του, Δημήτριος Α´ ο Ανίκητος, υπήρξε ο ιδρυτής του ελληνοϊνδικού βασιλείου. Κατά τη σύναψη ειρηνευτικής συμφωνίας με τον Αντίοχο Γ´ το Μέγα, ο Δημήτριος παντρεύτηκε μια από τις κόρες του, η οποία είχε περσική καταγωγή κατά το ήμισυ. Η εθνικότητα των υπολοίπων ηγεμόνων είναι λιγότερο ξεκάθαρη.

Κατά τους δύο αιώνες της κυριαρχίας τους, οι Ινδοέλληνες βασιλείς συνδύασαν την ελληνική και τις ινδοϊρανικές γλώσσες και σύμβολα, όπως μαρτυρείται από τα νομίσματα της περιόδου, καθώς και τα θρησκευτικά έθιμα του Ινδουισμού, Βουδισμού, και της αρχαίας ελληνικής θρησκείας, όπως φαίνεται από τα αρχαιολογικά τεκμήρια στις πόλεις τους. Υπήρξαν υποστηρικτές του Βουδισμού, τον οποίο συνδύασαν με ινδουιστικά και ελληνιστικά στοιχεία. Ο πολιτισμικός αυτός συνδυασμός είναι συλλογικά γνωστός ως ελληνοβουδισμός και ελληνοβουδιστική τέχνη.

Οι Ινδοέλληνες σταμάτησαν ως πολιτική οντότητα περί το 10 μ.Χ. μετά τις επιδρομές των Κουσανιτών και των Ινδοσκυθών, αν και υπήρξαν ομάδες ελληνικού πληθυσμού που πιθανώς παρέμειναν για αρκετούς αιώνες υπό την ηγεμονία των Ινδοπάρθων και των Κουσανιτών.
Μητρομάρας

Ο Μητρομάρας (???? - 1772) ήταν Έλληνας αρματολός. Λόγω της τρομοκρατίας που άσκησε επί των Τούρκων της Κορινθίας, και επειδή είχε φονεύσει πολλούς, εξήγειρε εναντίον του άγριο διωγμό ο Τούρκος διοικητής της Κορίνθου Κιαμήλμπεη, ο οποίος ζήτησε την εξόντωσή του. 

Πήρε μέρος στα Ορλωφικά, των οποίων και ήταν πρωτεργάτης. Μετά τα Ορλωφικά πολέμησε στη Σαλαμίνα. Κατέφυγε στο Αγκίστρι όπου και πέθανε το 1772.
Δήμος Κυθήρων

[[Κύθηρα (πόλη)]]
[[Καψάλι Κυθήρων]]
[[Αγία Πελαγία Κυθήρων]]
[[Μητάτα Κυθήρων]]
[[Αβλέμονας Κυθήρων]]
[[Μονή Μυρτιδίων Κυθήρων]]
[[Διακόφτι Κυθήρων]]
[[Ποταμός Κυθήρων]]
[[Ποταμός Αντικυθήρων]]
[[Ποταμός Αντικυθήρων]]
Ο Δήμος Κυθήρων είναι Δήμος της Περιφέρειας Αττικής που συστάθηκε το 2010 με το Πρόγραμμα «Καλλικράτης» και λειτουργεί από την 1η Ιανουαρίου 2011, με τη συνένωση του Δήμου Κυθήρων, που λειτούργησε από το 1999 μέχρι το 2010 και είχε συσταθεί το 1997 με το Σχέδιο «Καποδίστριας» και της Κοινότητας Αντικυθήρων, που λειτούργησε από το 1912 μέχρι το 2010. Αποτελείται από τα νησιά Κύθηρα και Αντικύθηρα. Η έκταση του Δήμου είναι 296 τ.χλμ. και ο πληθυσμός του 3.956 κάτοικοι, σύμφωνα με την . Έδρα του Δήμου, είναι τα Κύθηρα.

Τα δύο νησιά αποτελούσαν μέχρι το 1997 την Επαρχία Κυθήρων. Με το Σχέδιο «Καποδίστριας» σχηματίστηκε ο Δήμος Κυθήρων που περιλάμβανε τα Κύθηρα και η Κοινότητα Αντικυθήρων που περιλάμβανε τα Αντικύθηρα. Με την εφαρμογή του Προγράμματος «Καλλικράτης», ο Δήμος Κυθήρων και η Κοινότητα Αντικυθήρων συνενώθηκαν και μετατράπηκαν σε Δημοτική Ενότητα Κυθήρων και Δημοτική Ενότητα Αντικυθήρων, σχηματίζοντας το νέο Δήμο Κυθήρων.
Ιωάννης Ακοτάντος

Ο Ιωάννης Ακοτάντος ήταν ζωγράφος του 15ου αιώνα από τον Χάνδακα της Κρήτης τότε υπό την κυριαρχία της Βενετίας. Ήταν αδελφός του Άγγελου Ακοτάντου ενός επιφανούς αγιογράφου της εποχής. Υπήρξε δάσκαλος του Αντωνίου Παπαδόπουλου, Γεωργίου Πορφυρού και Κωνσταντίνου Ριτζάρδου. Το 1477, γέρος και άρρωστος, δίδει ως ενέχυρο ανθίβολα στον Ανδρέα Ρίτζο. Ο θάνατός του υπολογίζεται πριν από το 1513 σύμφωνα με σημείωση εγγράφου της ίδιας χρονιάς .
Χαννς Κερρλ

Ο Χαννς Κερρλ (γερμανικά: "Hanns Kerrl", (11 Δεκεμβρίου, 1887 - 12 Δεκεμβρίου, 1941) ήταν Γερμανός Ναζί πολιτικός, ο οποίος διετέλεσε επί εξαετία «Υπουργός Εκκλησιαστικών Υποθέσεων» στην κυβέρνηση Χίτλερ.
Κυβέρνηση Ελευθερίου Βενιζέλου 1910

Η Κυβέρνηση Ελευθερίου Βενιζέλου 1910 (Οκτώβριος 1910 – Φεβρουάριος 1915) αντικατέστησε την κυβέρνηση του Στέφανου Δραγούμη, εδραιώνοντας την κυριαρχία του Ελευθέριου Βενιζέλου στην πολιτική σκηνή της Ελλάδας. 
Ο Βενιζέλος, νικητής μιας σειράς εκλογικών αναμετρήσεων, καθιερώθηκε ως ο αρχηγός του "ανορθωτικού κινήματος" που ξεκίνησε με το Κίνημα στο Γουδή, πραγματοποιώντας μια σειρά μεταρρυθμίσεων και αλλαγών που "συγχρόνισε" την Ελλάδα με τα υπόλοιπα ευρωπαϊκά κράτη. Όπως έγραψε και η εφημερίδα «Πατρίς» στις 10 Αυγούστου του 1910, εκφράζοντας τις προσδοκίες του ελληνικού λαού : "««Μια επανάστασις συνετελέσθη, όχι του στρατού πλέον, αλλά του λαού. Του κυριάρχου. Επανάστασις ειρηνική...»". "«...Ο Βενιζέλος είναι σύμβολον, είναι μια ιδέα. Ο Αντικομματισμός είναι η ελπίς της Αναγεννήσεως...»"
Το ίδιο περίπου πίστευε και ο βασιλιάς, όταν αποφάσισε να τον διορίσει αρχηγό της νέας κυβέρνησης :"«...Δικαίως ή αδίκως, δεν το εξετάζω, εκπροσωπεί σήμερον την ιδέα της αναγεννήσεως, και επ' αυτού στηρίζει όλος ο κόσμος (εκτός της Βουλής) βεβαίως τας ελπίδας της σωτηρίας του τόπου από την αναρχίαν και την κακοδαιμονίαν, εις την οποίαν περιήλθομεν. Εάν ο Βασιλεύς καλέση τον Βενιζέλον εις την αρχήν, ο κόσμος όλος θα φωνάξει: εύγε, ο Βασιλεύς είναι υπέρ της ανορθώσεως και ποθεί την διόρθωσιν των κακώς κειμένων...»."
Παλαιοχριστιανική περίοδος

Η Παλαιοχριστιανική περίοδος (4ος-7ος αιώνας μ.Χ.) αρχίζει με την ίδρυση της Κωνσταντινούπολης από το Μ. Κωνσταντίνο το 330 και τη μεταφορά σε αυτή της έδρας της ρωμαϊκής αυτοκρατορίας από τη Ρώμη. Αυτή η μετατόπιση του κέντρου βάρους στην Ανατολή, καθώς και η θέσπιση του χριστιανισμού ως επίσημης θρησκείας του κράτους, άλλαξαν το πρόσωπο της αυτοκρατορίας, κάνοντας έντονο το θρησκευτικό χαρακτήρα του. Η αλλαγή αυτή έγινε σταδιακά, ενώ η συνέχεια και η επιβίωση στοιχείων της προηγούμενης περιόδου σε όλους τους τομείς διαπέρασε τη ζωή της αυτοκρατορίας.
Υστεροβυζαντινή περίοδος

Η Υστεροβυζαντινή περίοδος ή Περίοδος των Παλαιολόγων είναι μια ιστορική περίοδος της Βυζαντινής Αυτοκρατορίας που ξεκινά το 1261, όταν η πρωτεύουσα Κωνσταντινούπολη, που ως τότε βρισκόταν υπό την κατοχή των Φράγκων, ανακαταλαμβάνεται από τον Mιχαήλ H΄ Παλαιολόγο. Η περίοδος λήγει με την άλωση της Κωνσταντινούπολης από τους Τούρκους το 1453. Η δυναστεία των Παλαιολόγων παραμένει στο θρόνο της αυτοκρατορίας ολόκληρο αυτό το διάστημα, στο οποίο παρατηρείται μια άνθηση και ανανέωση της βυζαντινής τέχνης και φιλοσοφίας με ιδιαίτερο χαρακτηριστικό την στροφή προς την κλασική αρχαιότητα.

Παρόλο που ήταν μια δύσκολη εποχή και η αυτοκρατορία έδινε αγώνα επιβίωσης, με τα οικονομικά της σε κακή κατάσταση, με εμφυλίους πολέμους και με σταδιακή συρρίκνωση της εδαφικής έκτασής της, η καλλιτεχνική και πνευματική δραστηριότητα παραδόξως γνώρισαν νέα άνθηση.
Νικόλαος Καλλιέργης

Ο Νικόλαος Καλλιέργης από την Κρήτη ήταν Έλληνας εκδότης του 16ου αιώνα.

Γεννήθηκε στην Κρήτη. Λίγα είναι γνωστά για την ζωή και το έργο του. Έκανε έκδοση του «Απόκοπου» του ποιητή Μπεργαδή, επίσης από την Κρήτη, στη Βενετία το 1519. Το βιβλίο αυτό σημειώνεται ως σταθμός της ιστορίας της Ελληνικής παιδείας, αφού ήταν το πρώτο βιβλίο που εκδόθηκε στη δημοτική γλώσσα.
Αγιογραφία

Αγιογραφία είναι η τέχνη της απεικόνισης ιερών προσώπων ή θρησκευτικών σκηνών· είναι η ζωγραφική παράσταση θρησκευτικών θεμάτων. Οι αγιογραφίες αντλούν τα θέματά τους από τη ζωή και κυρίως τα θαύματα των ανδρών και γυναικών που αγιοποιήθηκαν από την Εκκλησία. Η αγιογραφία είναι κεντρικής σημασίας στην Ορθόδοξη παράδοση και λιγότερο στις Δυτικές Χριστιανικές παραδόσεις όπως η Ρωμαιοκαθολική και Αγγλικανική.

Σύμφωνα με την Ορθόδοξη παράδοση, η αγιογραφική εικόνα δεν στοχεύει σε μια ρεαλιστική αναπαράσταση ενός προσώπου αλλά έχει πρωτίστως πνευματική σημειολογία αφού μέσω αυτής μπορεί να επιτευχθεί μια σχέση ζωής με το Θεό και τους Αγίους Του. Η εικόνα δημιουργεί μια αίσθηση ζωντανής παρουσίας και φέρνει τον πιστό σε προσωπική σχέση και επαφή με την υπόσταση του εικονιζόμενου. Η αγιογραφία λοιπόν δε θεωρείται ως ένα απλό έργο τέχνης ή ένας θρησκευτικός πίνακας αλλά είναι ένα μέσο με το οποίο ο άνθρωπος μπορεί να φτάσει στην αγιότητα.

Η εκκλησιαστική παράδοση αναφέρει ότι η πρώτη εικόνα, με την έννοια της αναπαραστάσεως, έγινε από τον ίδιο τον Χριστό και μάλιστα αχειροποίητη. Η ιστορία της εικόνας αυτής συνοπτικά έχει ως εξής: Ο Aύγαρος, βασιλιάς στην Έδεσσα της Μεσοποταμίας, υπέφερε από λέπρα. Έγραψε, λοιπόν στον Κύριο επιστολή, με την οποία τον παρακαλούσε να πάει στην Έδεσσα για να τον θεραπεύσει. Την επιστολή μετέφερε στην Παλαιστίνη ο υπηρέτης του Ανανίας. Αυτός προσπάθησε και να ζωγραφίσει τον Κύριο χωρίς όμως να το κατορθώσει. Ο Κύριος που αντιλήφθηκε την προσπάθεια του Ανανία, ζήτησε νερό για να νιφτεί και σκούπισε το πρόσωπό Του με ένα μανδήλιο. Η θεία μορφή του Κυρίου αποτυπώθηκε θαυματουργικά και το εν λόγω μανδήλιο είναι γνωστό ως το Άγιο Μανδήλιο. Ακόμη η παράδοση αναφέρει ως πρώτο αγιογράφο τον Ευαγγελιστή Λουκά. Ο Ευαγγελιστής πρώτος ζωγράφισε τρεις εικόνες (από κερί, μαστίχα και χρώμα) της Υπεραγίας Θεοτόκου φέρουσα στην αγκαλιά της τον Κύριο Ιησού Χριστό. Κατόπιν τις πρόσφερε στην ίδια θέλοντας να μάθει εάν είναι αρεστές σε αυτήν. Η Μητέρα του Κυρίου τις δέχτηκε με αγάπη και είπε: «"Η χάρις του εξ εμού τεχθέντος είη δι' εμού μετ' αυτών"». Από αυτές τις τρεις άγιες εικόνες, η μία βρίσκεται στην Πελοπόννησο στην Ιερά Μονή του Μεγάλου Σπηλαίου, η δεύτερη στη Ρωσία και η τρίτη εικόνα βρίσκεται στην Κύπρο στην Ιερά Μονή του Κύκκου. Επίσης κατά την παράδοση ο Ευαγγελιστής Λουκάς ζωγράφισε και τις εικόνες των Αγίων Αποστόλων.

Οι ιστορικοί διαιρούν την ιστορία της Βυζαντινής αγιογραφίας σε τέσσερις περιόδους:

* Οι πρώτοι αιώνες μέχρι την Εικονομαχία. Η περίοδος αυτή υποδιαιρείται στην πρωτοχριστιανική (μέχρι τους χρόνους του Μ. Κωνσταντίνου) και την παλαιοχριστιανική 320-720 μ.Χ. (από τους χρόνους του Μ. Κωνσταντίνου μέχρι την εικονομαχία).
* Οι χρόνοι της Εικονομαχίας (724-843 μ.Χ.).
* Οι χρόνοι των Μακεδόνων και Κομνηνών (867-1204 μ.Χ.).
* Η Παλαιολόγεια Αναγέννηση (1204-1453 μ.Χ.) ή Υστεροβυζαντινή περίοδος.
Βαγγέλης Νικητόπουλος

Ο Βαγγέλης Νικητόπουλος, γεννημένος το 1936 στην Αθήνα, με καταγωγή από την Τρίπολη, είναι Έλληνας πρώην καλαθοσφαιριστής.

Έχει ύψος 1,89 cm ενώ έγινε γνωστός με το ψευδώνυμο «Ο Σουηδός». 

Το 1951 ξεκίνησε την καριέρα του στο Σπόρτιγκ και αργότερα μεταγράφηκε στην ΑΕΚ με την οποία κατάκτησε 4 Πρωταθλήματα Ελλάδας (1963, 1964, 1965, 1966). Αγωνίστηκε 2 φορές με την Εθνική Ελλάδος. Το 1966 ασχολήθηκε με την προπονητική αναλαμβάνοντας το Σπόρτιγκ και τον Εθνικό Πειραιώς. Στη συνέχεια υπήρξε προπονητής στην Εθνική Ελλάδος. Ανάλαβε τρεις φορές την τεχνική ηγεσία της ΑΕΚ κατά τις περιόδους 1987-88, 1989-90, 1991-92 την οποία οδήγησε 2 φορές ως τον τελικό του Κυπέλλου Ελλάδας (1988 και 1992).

Την περίοδο 1991-92 ως προπονητής της ομάδας Γυναικών του Σπόρτινγκ την οδήγησε 2 φορές στο Final Four (1991, Βαρκελώνη: 3η θέση και 1992, Μπάρι: 4η θέση.
Κύπελλο Ελλάδος καλαθοσφαίρισης γυναικών 2009-2010

To Κύπελλο Ελλάδος καλαθοσφαίρισης γυναικών 2009-2010, ήταν το 15ο κατά σειρά Κύπελλο Ελλάδος καλαθοσφαίρισης γυναικών. Ξεκίνησε στις 11 Οκτωβρίου 2009 με τους αγώνες της πρώτης φάσης και τελείωσε στις 18 Απριλίου 2010 με τον τελικό μεταξύ του Αθηναϊκού και της Φ.Ε.Α. Ν.Φ./Ν.Χ.. Τον τίτλο κατέκτησε για πρώτη φορά στην ιστορία της η ομάδα του Αθηναϊκού.
Κωνσταντίνος Ωρολογάς

Ο Κωνσταντίνος Ωρολογάς (1818 - 1893) ήταν οπλαρχηγός από την Σάμο.

Γεννήθηκε στο Μαραθόκαμπο το 1818. Πατέρας του ήταν ο Μανουήλ Ωρολογάς, υπασπιστής του Λυκούργου Λογοθέτη. Η μητέρα του ήταν από την ηρωϊκή οικογένεια του Καπετάν Σταμάτη Γεωργιάδη. 

Γράμματα έμαθε μόνο λίγα. Μέχρι το 1854 διετέλεσε γραμματέας του Τοποτηρητή, και λόγω των υπηρεσιών του τιμήθηκε με τον αργυρό Σταυρό του Σωτήρα. Επί της ηγεμονίας του Ιωάννη Γκίκα έγινε Εφέτης και αργότερα πρωτοδίκης. Καταδίωξε αποτελεσματικά και εξόντωσε την ληστοπειρατεία στα παράλια του Αιγαίου και διορίστηκε μόνιμος οπλαρχηγός της Ηγεμονίας, ενώ τιμήθηκε με τούρκικο αυτοκρατορικό παράσημο. Το 1866 έπεσε θύμα ραδιουργίας και εξορίστηκε στην Βυητό, επέστρεψε όμως σύντομα στην πατρίδα του. 

Υπηρέτησε σε διάφορα υπουργεία και εκλέχτηκε πολλές φορές πληρεξούσιος. 

Πέθανε το Ιούνιο του 1893 και κηδεύτηκε στην Σάμο.
Δημήτριος Πετρόπουλος

Ο Δημήτριος Πετρόπουλος ήταν προύχοντας και προεστός των Σαλώνων. Οι Τούρκοι τον δηλητηρίασαν λόγω των φιλελεύθερων αισθημάτων του, των πατριωτικών του δράσεων και της ισχύος που είχε αποκτήσει.
Ραφίκ Χαρίρι

Ο Ραφίκ Χαρίρι (1 Νοεμβρίου 1944 – 14 Φεβρουαρίου 2005, αραβικά: رفيق بهاء الدين الحريري, αγγλικά: "Rafiq Hariri") ήταν επιχειρηματίας και πρωθυπουργός του Λιβάνου από το 1992 έως το 1998 και ξανά από το 2000 μέχρι την παραίτησή του στις 20 Οκτωβρίου 2004.
Αργύριος Καραμπατάκης

Ο Αργύριος Καραμπατάκης ήταν οπλαρχηγός της Ελληνικής Επανάστασης του 1821 από τον Κοπανό Ημαθίας.
Οδυσσέας Πετρόπουλος

Ο Οδυσσέας Πετρόπουλος (1840-28 Ιουνίου 1891) ήταν Έλληνας πολιτικός του 19ου αιώνα.
Δημήτριος Παρασκευάς

Ο Δημήτριος Παρασκευάς (1824-1892) ήταν Έλληνας ιατρός και πολιτικός του 19ου αιώνα.
Ευρυκόμη η μακρόφυλλος

Η Ευρυκόμη η μακρόφυλλος, ("Eurycoma longifolia") (κοινώς Tongkat ali ή Pasak Bumi) είναι ένα δένδρο ιθαγενές στη Νοτιοανατολική Ασία και φύεται κυρίως στην Ινδονησία και στη Μαλαισία. Συναντάται επίσης σε μικρότερο ποσοστό στην Ταϊλάνδη, στο Λάος και στο Βιετνάμ.

Υπάρχουν και άλλες ονομασίες του δένδρου, όπως Πεναβάρ Πάχιτ, Πεναβάρ Μπίας, Πετάλα Μπούμι, Πλάα Λάι Πούενκ και άλλα. Η ονομασία Πεναβάρ Πάχιτ μεταφράζεται ως "η πικρή χάρη" ή "το πικρό φάρμακο".
Δημοκρατική Συμμαχία

Η Δημοκρατική Συμμαχία (ΔΗ.ΣΥ.) ήταν ένα φιλελεύθερο ελληνικό πολιτικό κόμμα, που ιδρύθηκε το 2010. Ιδρυτής και πρόεδρος του κόμματος ήταν η Ντόρα Μπακογιάννη. Την περίοδο 2010-2012 εκπροσωπήθηκε στη Βουλή των Ελλήνων και στο Ευρωπαϊκό Κοινοβούλιο στην ομάδα των Φιλελευθέρων και Δημοκρατών.

Το 2012 ανέστειλε τη λειτουργία του, προσχωρώντας στη Νέα Δημοκρατία.
Δήμος Θηβαίων

Ο Δήμος Θηβαίων είναι δήμος της Περιφέρειας Στερεάς Ελλάδας, που συστάθηκε με τη συνένωση των προϋπαρχόντων Δήμων Θηβαίων, Βαγίων, Πλαταιών και Θίσβης. Η έκταση του νέου δήμου είναι 822,92 τ.χλμ. και ο πληθυσμός του 36.477 κάτοικοι, σύμφωνα με την απογραφή του 2011. Έδρα του δήμου είναι η Θήβα.
Ιωάννης Πετρόπουλος

Ο Ιωάννης Πετρόπουλος (1835-1893) ήταν Έλληνας προξενικός υπάλληλος και τραπεζικός του 19ου αιώνα. Γεννήθηκε στην Άμφισσα το 1835. Το γένος του ήταν από αρχαία και σημαντική οικογένεια της Άμφισσας. Παππούς του ήταν ο Δημήτριος, πατέρας του ο Γεώργιος. Ήταν μεγαλύτερος αδερφός του Οδυσσέα. Πήγε σχολείο στην Αθήνα και διορίστηκε προξενικός υπάλληλος στην Βιέννη. Διετέλεσε αργότερα διευθυντής του υποκαταστήματος της Εθνικής Τράπεζας, για είκοσι χρόνια μέχρι το 1892 όταν συνταξιοδοτήθηκε. Προτάθηκε από την επαρχία του ως βουλευτής Παρνασίδος στην θέση του αιφνιδίως θανόντος αδερφού του Οδυσσέα, αλλά ατυχώς πέθανε και αυτός το 1893 από σοβαρή ασθένεια. Τιμήθηκε με το παράσημο του Σωτήρα για τις δημόσιες υπηρεσίες του.
Δήμος Σικυωνίων

Ο Δήμος Σικυωνίων είναι δήμος της Περιφέρειας Πελοποννήσου που συστάθηκε το 2011 διά της συνένωσης των προϋπαρχόντων δήμων Σικυωνίων, Στυμφαλίας και Φενεού, βάσει των διατάξεων του προγράμματος «Καλλικράτης». Βρίσκεται στο δυτικό τμήμα του Νομού Κορινθίας, και συνορεύει με τους νομούς Αχαΐας και Αρκαδίας

Έδρα του δήμου είναι το Κιάτο, η μοναδική κωμόπολή του.
Δήμος Κορινθίων

Δήμος Κορινθίων ονομάζεται ο δήμος της Περιφέρειας Πελοποννήσου που συστάθηκε το 2011 διά της συνένωσης των προϋπαρχόντων δήμων Άσσου - Λεχαίου, Κορινθίων, Σαρωνικού, Σολυγείας και Τενέας βάσει των διατάξεων του «Καλλικράτη». Βρίσκεται στο βορειοανατολικό άκρο της Πελοποννήσου, στο σημείο που εφάπτεται με τη Στερεά Ελλάδα, ανάμεσα στις ακτές του Κορινθιακού και του Σαρωνικού με τον Νομό Αργολίδας στα νότια του.

Έδρα του δήμου είναι η Κόρινθος, η μοναδική πόλη του, η οποία βρίσκεται στα βόρεια του.
Δήμος Ήλιδας

Ο Δήμος Ήλιδας είναι δήμος της Περιφερειακής Ενότητας Ηλείας της Περιφέρειας Δυτικής Ελλάδας που συστάθηκε με το Πρόγραμμα Καλλικράτης, με τη συνένωση των προϋπαρχόντων δήμων Αμαλιάδας και Πηνείας. Η έκταση του Δήμου είναι 401,9 τ.χλμ και ο πληθυσμός του 32.219 κάτοικοι, σύμφωνα με την Απογραφή του 2011. Ως έδρα του δήμου έχει οριστεί η Αμαλιάδα.
Δήμος Διρφύων–Μεσσαπίων

μικρογραφία|Το δημαρχείο
Ο Δήμος Διρφύων–Μεσσαπίων είναι δήμος της Περιφερειακής Ενότητας Εύβοιας της Περιφέρειας Στερεάς Ελλάδας. Αποτελείται από τους άλλοτε Δήμους Διρφύων και Μεσσαπίων (του προγράμματος Καποδίστριας, 01.01.1998–31.12.2010), οι οποίοι, από την 01.01.2011 (πρόγραμμα Καλλικράτης), αποτέλεσαν δημοτικές ενότητες του σημερινού δήμου. Το 2019, με την εφαρμογή του προγράμματος Κλεισθένης Ι (τροποποίηση του «Καλλικράτη»), όλες οι υποδιαιρέσεις των δημοτικών ενοτήτων μετονομάσθηκαν σε κοινότητες. Η έκταση του Δήμου είναι 779,86 τ.χλμ. και ο πληθυσμός του 18.800 κάτοικοι, σύμφωνα με την Απογραφή του 2011. Έδρα του δήμου είναι τα Ψαχνά. Ο δήμος συνορεύει βορειοδυτικά με τον Δήμο Μαντουδίου–Λίμνης–Αγίας Άννας, νοτίως με τον Δήμο Χαλκιδέων, νοτιοανατολικά με τον Δήμο Ερέτριας και βορειοανατολικά με τον Δήμο Κύμης–Αλιβερίου.
Δήμος Βέλου-Βόχας

Ο Δήμος Βέλου-Βόχας είναι δήμος της Περιφέρειας Πελοποννήσου που συστάθηκε το 2010 με το ΦΕΚ 87Α - 07/06/2010 δια της συνένωσης των προϋπαρχόντων δήμων Βέλου και Βόχας βάσει των διατάξεων του «Καλλικράτη». Απλώνεται στο κετρικό τμήμα του πρώην Νομού Κορινθίας, συνορεύοντας με τους δήμους Κορινθίων (ανατολικά και νότια), Σικυωνίων (δυτικά), Νεμέας (νότια) ενώ βόρεια βρέχεται από τον Κορινθιακό κόλπο. Χαρακτηρίζεται ως ημιορεινός δήμος, με κύριο χαρακτηριστικό την εύφορη πεδιάδα της Βόχας που διασχίζεται από χείμαρρους Χεκάλη, Σιούρι, και Ζαπάντη και τους γύρω της μικρούς ορεινούς όγκους της Ευαγγελίστριας, του Φουκά και της Στιμάγκας. Έδρα του δήμου είναι το Ζευγολατειό (4.697 κάτοικοι, απογραφή 2011), το οποίο αποτελεί τη μεγαλύτερη κωμόπολή του. Σημαντικό παραθεριστικό κέντρο είναι το Βραχάτι, το οποίο βρίσκεται στο ανατολικό άκρο του δήμου.
Βασίλης Νεφελούδης

Ο Βασίλης Νεφελούδης (Φεβρουάριος 1906 - 16 Ιουλίου 2004) ήταν βουλευτής και μέλος του Πολιτικού Γραφείου και γραμματέας της Κ.Ε του ΚΚΕ. Στη διάρκεια της Κατοχής ήταν πρωτεργάτης στα κινήματα της Μέσης Ανατολής. Μεταπολεμικά έγινε βουλευτής της ΕΔΑ, και συγγραφέας. Επίσης ήταν από τους πρώτους υποστηρικτές της Ανανεωτικής Αριστεράς.
Ιβάν Πετρόβιτς Βιτάλι

Ο Τζοβάνι Βιτάλι, περισσότερο γνωστός ως Ιβάν Πετρόβιτς Βιτάλι (1794—1855), υπήρξε Ρώσος γλύπτης ιταλικής καταγωγής, κατασκευαστής αγαλμάτων, πορτραιτίστας και παιδαγωγός.
Νικόλαος Γερμανός

Ο Νικόλαος Γερμανός (1864 - 1935) ήταν Έλληνας ζωολόγος και καθηγητής του Πανεπιστημίου Θεσσαλονίκης.
Στέφανος Μουσούρος

Ο Στέφανος Μουσούρος (15 Ιανουαρίου 1841 - 1906) ήταν ελληνικής καταγωγής διπλωμάτης και πολιτικός της Οθωμανικής Αυτοκρατορίας του 19ου αιώνα.
Άννα Χρόμι

thumb|
Η Άννα Χρόμι (τσεχικά: "Anna Chromý", γεν. στις 18 Ιουλίου, 1940 στο Τσέσκι Κρούμλοβ) είναι ζωγράφος και γλύπτης. Γεννήθηκε στη Βοημία (Δημοκρατία της Τσεχίας), μεγάλωσε στην Αυστρία, ζεί στη Γαλλία και εργάζεται στην Ιταλία, θεωρείται από πολλούς η "πεμπτουσία" της Ευρώπης.

Κατά το τέλος του Β' Παγκοσμίου Πολέμου, η οικογένεια της Άννα Χρόμι μετακόμισε από τη Βοημία στη Βιέννη της Αυστρίας. Η οικογένειά της δεν διέθετε αρκετά χρήματα για να την εγγράψουν στη σχολή καλών τεχνών, έτσι ώστε μόνο μετά το γάμο και την εγκατάστασή της στο Παρίσι κατέστη γι'αυτή δυνατόν. Έλαβε την εκπαίδευσή της στην École des Beaux-Arts και απέκτησε την υπόληψη της στο καλλιτεχνικό ρεύμα του σουρρεαλισμού.
Κόρτνεϊ Κοξ

Η Κόρτνεϊ Κοξ ("Courteney Bass Cox", γενν. 15 Ιουνίου 1964) είναι Aμερικανίδα ηθοποιός. Είναι κυρίως γνωστή για το ρόλο της ως Μόνικα Γκέλερ στην γνωστή κωμική σειρά "Τα Φιλαράκια" (Friends). Έχει επίσης παίξει στην πετυχημένη τριλογία "Scream" και έχει κάνει γκεστ εμφανίσεις στις σειρές "Scrubs" και "Seinfeld". Aπό το Σεπτέμβριο του 2009 μέχρι τον Μάρτιο του 2015 πρωταγωνιστούσε στην κωμική σειρά "Cougar Town", για την οποία έλαβε υποψηφιότητα για Χρυσή Σφαίρα Α' Γυναικείου Ρόλου σε Κωμική Σειρά. Το 2011 επανέλαβε για μία ακόμη φορά το ρόλο της δημοσιογράφου Γκέιλ Γουέδερς στο "Scream 4".